
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	31 martie 2015

	Nr.
	4c-7/66


R A P O R T

asupra propunerii legislative pentru modificarea şi completarea Legii nr.53/2003 – Codul Muncii
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 34/2015 din 9 februarie 2015, cu dezbaterea pe fond, în procedură obişnuită, a propunerii legislative pentru modificarea şi completarea Legii nr.53/2003 – Codul Muncii. 
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.598/21.05.2014)

· avizul negativ al Comisiei juridice, de disciplină şi imunităţi 
(nr.4c-11/116/03.03.2015)

· avizul negativ al Comisiei pentru egalitate de şanse pentru femei şi bărbaţi (nr.4c-17/265/18.02.2015)

· avizul negativ al Comisiei pentru drepturile omului, culte şi problemele minorităţilor naţionale (nr.4c-5/69/18.02.2015)

· punctul de vedere negativ al Guvernului (nr.1462/24.07.2014).

Propunerea legislativă are ca obiect de reglementare modificarea art.264 alin.(4) din Legea nr.53/2003 - Codul muncii, republicată, cu modificările şi completările ulterioare, în sensul instituirii unei pedepse complementare de interzicere a unor drepturi, în afara pedepsei cu închisoarea, pentru primirea la muncă a mai mult de 5 persoane, fără forme legale, precum şi eliminarea amenzii.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.
La dezbateri a participat, din partea Guvernului, în conformitate cu prevederile art.55 din Regulamentul Camerei Deputaţilor, domnul Eduard Corjescu – director în cadrul Ministerului Muncii, Familiei, Protecţiei Sociale şi Persoanelor Vârstnice.

La lucrările comisiei şi-au înregistrat prezenţa 23 deputaţi, din totalul de 24 membri ai comisiei.
Raportul comisiei a fost aprobat cu unanimitate de voturi.

Propunerea legislativă a fost respinsă de Senat în şedinţa din 5 februarie 2015.

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


În urma dezbaterilor, Comisia propune Plenului respingerea propunerii legislative întrucât măsurile propuse contravin prevederilor Legii nr. 187/2012 pentru punerea în aplicare a Legii nr. 286/2009 privind Codul penal, prin care au fost stabilite principiile referitoare la necesitatea creării unui sistem legislativ stabil şi unitar. Astfel orice modificare, completare sau abrogare a normei juridice din actele normative care cuprind şi dispoziţii penale trebuie să aibă în vedere soluţiile deja agreate şi adoptate prin legea de punere in aplicare a noului Cod penal.
PREŞEDINTE,





SECRETAR,

Adrian Solomon





Mihăiţă Găină

Întocmit,

Consilier parlamentar Sorina Szabo

